**Отворене пријаве за Еразмус Мундус заједничке мастер програме**

*Доступно је више од 100 Еразмус Мундус заједничких мастер програма за академску 2020/2021. годину. Пријаве је за већину ових програма могуће поднети у периоду од октобра до јануара наредне године.*

Еразмус Мундус заједнички мастер програми су интердисциплинарни програми на којима се настава организује на више високошколских институција из различитих европских држава и програми воде добијању заједничке односно двоструке или вишеструке дипломе.

Иако су формално настали у оквиру Еразмус Мундус програма, због чега су у називу и задржали то име, ови програми налазе се у оквиру актуелног Еразмус+ програма.

Mастер програми најчешће трају две године и изводе се на најмање две, а обично три различите институције које чине конзорцијум програма.

Нема општеважећег рока за пријаву за ове програме. Сваки програм са листе заједничких мастер програма има сопствени рок за подношење документације и неопходно га је проверити на сајту самог програма. За већину појединачних програма рокови углавном почињу у септембру или октобру и завршавају се у децембру или јануару.

Листу заједничких мастер програма **за академску 2020/2021.** можете погледати [на сајту Извршне агенције (ЕАЦЕА)](https://eacea.ec.europa.eu/erasmus-plus/library/scholarships-catalogue_en).

Опште информације о Еразмус Мундус заједничким мастер програмима можете наћи [на сајту Фондације Темпус](https://erasmusplus.rs/stipendije/master-programi/em-zajednicki-master-programi/).